મીના હસીને બોલી, ‘એમા એવું છે ને શીલા, જેને જે લાકડીથી હાંકી શકાય એને માટે તે લાકડી વાપરવી એવું હું જાત અનુભવે શીખી છું. અદિતી આજકાલના જમાનાની છોકરી છે. એને જો હું સીધે સીધું કહેત કે રાહુલને અહીં જમાડે છે તે સુરુચિપૂર્ણ નથી, એને ઘરમા જઇને ખવડાવ. તો એ મારી સાથે હજાર આર્ગ્યુમેંટ કરત. વાદવિવાદને અંતે કદાચ એ ઉગ્ર થઈને મને એમ પણ કહેત કે તમારે મને શીખવવાની જરુર નથી કે મારે છોકરાને કેમ ઉછેરવો.’ શીલાએ પુછ્યું, ‘પણ આ નજર લાગી જાય વાળી અંધશ્રાધ્ધા ની વાત ના સમજાઇ.’ મીના બોલી, ‘તું પૂરી વાત સાંભળ તો ખરી. અંધશ્રધ્ધા અદિતીને એની મમ્મી પાસેથી વરસામા મળી છે અને મેં જોયું છે કે એ એને મક્કમતા પૂર્વક વળગી રહેવા માંગે છે. એટલે વાદ-વિવાદ ના શસ્ત્રના બદલે મેં એની સામે અંધશ્રધ્ધાનું, એનું જ શસ્ત્ર વાપર્યું. અને તેં જોયું ને કે એ કેવું બ્રહ્માસ્ત્ર પુરવાર થયું. કેટલી સહેલાઇથી એણે મારી વાત માની લીધી. અને તું જોજે, હવેથી એ હમેશા રાહુલને ઘરમા બેસાડીને જ ખવડાવશે.’